Pályafutását a negyedosztályú Näsvikens IK-ban kezdte 1984-ben, ahol 36 mérkőzésen 10 alkalommal volt eredményes. 1987-ben a GIF Sundsvall igazolta le az ekkor még csak 18 esztendős csatárt. Egy IF Elfsborg elleni találkozón mutatkozhatott be az első csapatban. Ezt követően, három bajnoki idény után az IFK Norrköping csapatához került egy rövid időre. 1990-ben a Seria A-ba visszajutó Parma igazolta le. Első szezonjában 7 alkalommal volt eredményes. Az 1991–92-es idényben megnyerték az olasz kupát. Egy évvel később a kupagyőztesek Európa-kupájának 1992–93-as kiírását és az 1993-as UEFA-szuperkupát is elhódították.